Botên ngêmungakên sadaya rumaos punika satunggal. Ananging sadaya kakuwatan ugi amung satunggal. Satunggal-tunggaling kakuwatan punika tuwuhipun saking tuk satunggal. Bab punika kawruh kagunan cocog kalihan teyosopi, ing dunya punika amung wontên pakarti agêng satunggal. Sadaya wujuding pakarti tuwin kakuwatan ingkang sami kula sumêrêpi punika dhêdhasaripun satunggal. Pakarti kenging kalintu dados kakuwatan. Kakuwatan kalintu dados pakarti, sadaya wujuding pakarti ingkang kasinau para marsudi kagunan, tuwin sadaya kakuwatan ingkang katingal wontên ing sakukuban kita, sanadyan ingkang wontên ing alaming bôngsa papêlikan dalah sawarninipun ingkang katingal tanpa nyawa, utawi ingkang wontên ing alaming têtuwuhan, sanadyan wontên ing kewan utawi manungsa, sakathahing kakuwatan wau dhêdhasaripun satunggal, amung kawêdharipun tuwin patraping gumêlaripun ingkang beda-beda, manawi kapariksa kalihan titi kayêktosanipun sadaya wau amung satunggal.